Satte fyr på partibygningen

CNN: 16 drept og 780 skadet

BRANNBOMBET: Søndag kveld ble hovedkvarteret til Det muslimske brorskap i Kairo rammet av brannbomber. Mandag skal demonstrantene ha tatt seg inn i bygningen. Foto: REUTERS, NTB SCANPIX

Demonstrantene stormet Brorskapets hovedkvarter

Demonstrasjonene fortsetter i Egypts hovedstad Kairo. Demonstranter tok seg mandag inn i hovedkvarteret til regjeringspartiet.

Fredrik Svendsen

Oppdatert 2. juli 2013

Artikkelen er over syv år gammel

Demonstrasjonene i Egypt Februar 2011: Folkeopprøret fører til at Egypts president, Hosni Mubarak, må gi fra seg makten til de militære.

Juni 2012: Mohamed Mursi vant presidentvalget. Bakgrunn fra Det muslimske brorskap.

Desember 2012: en grunnlovsforsamling, dominert av Brorskapet og andre islamister, ga landet en ny grunnlov.

Strid om landets valglover har bidratt til at det ennå ikke er valgt en ny nasjonalforsamling. President Mursi håper det kan holdes valg i oktober.

Kilde: NTB Vis mer

Søndag kastet flere demonstranter bensinbomber mot hovedkvarteret til Det muslimske brorskap i Kairo. Mandag skal demonstrantene ha kommet seg inn i bygningen.

Nyhetsbyrået AFP melder mandag formiddag at demonstrantene stormet hovedkvarteret til regjeringspartiet.

Så langt er det ikke meldt om noen drepte etter stormingen av hovedkvarteret. Ifølge vitner på stedet skal det ikke ha vært noen inne i bygningen da den ble stormet.

Tente på bygningen

Ifølge AP ryker det fra vinduene i den seks etasjers høye bygningen øst i Kairo. En av demonstrantene skal også ha fjernet skiltet med Det muslimske brorskap fra bygningen.

BBC skriver at demonstrantene kastet ting ut av vinduet på bygningen før de tente på.

Bygningen ble ifølge AP robbet for ting. Demonstrantene kom ut av bygningen med møbler, dokumenter, tepper, luftkondisjoneringsapparater og portretter av president Mursi. En av demonstrantene kom også ut av bygningen med en pistol i hånden. Demonstranten leverte pistolen til en ventende politimann utenfor bygningen.

VGTV: Følg demonstrasjonene i Egypt direkte!

Kampene mellom demonstrantene og de bevæpnede president-tilhengerne har fortsatt gjennom hele natten, før bygningen ble stormet mandag formiddag.

EKSPLOSJONER: Her jubler demonstrantene etter å ha truffet Det muslimske brorskapets bygning med raketter søndag kveld. Mandag stormet demonstrantene bygningen. Foto: AP, NTB SCANPIX



CNN melder mandag at demonstrantene mot president Mursi har gitt regjeringen én dag til å trekke seg. Hvis ikke presidenten trekker seg, vil demonstrantene ty til sivil ulydighet, skriver protestgruppen Tamarod på sine Facebook-sider.

Motstanderne av president Mursi hevder at Det muslimske brorskapet i realiteten styrer landet, og ikke presidenten.

De siste ukene har Brorskapet barrikadert hovedkvarteret i Kairo i påvente av demonstrasjonene. Søndag tok opptil 17 millioner til gatene over hele Egypt i protester mot regjeringen i forbindelse med ettårsdagen for innsettelse av presidenten, melder Al Jazeera.

CNN melder mandag ettermiddag at tilsammen 16 personer så langt er drept i demonstrasjnene, mens 780 er skadet.

Presidenten slo tilbake

President Mursi ble demokratisk valgt etter det mye omtalte folkelige opprøret i landet våren 2011. Demonstrantene mener presidenten og Det muslimske brorskapet nå har kuppet den demokratiske prosessen, og nekter å lytte til moderate stemmer i Egypt.

President Mursi slo søndag tilbake mot demonstrantene i et intervju med den britiske avisen The Guardian. Presidenten hevder at å trekke seg ikke er en god løsning for landet.

- Hvis vi bytter ut noen i regjeringen som er demokratisk valgt, så vil folket være mot den nye presidenten også. En uke eller en måned senere vil folket be vedkommende om å trekke seg også, sier Mursi.

Publisert: 01.07.13 kl. 10:39 Oppdatert: 02.07.13 kl. 09:24

Les også

Mer om Egypt